Document ID: 32007D0682

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Οκτωβρίου 2007
σχετικά με την ανανέωση των κοινοτικών αποθεμάτων ζωντανού εξασθενημένου εμβολίου κατά της κλασικής πανώλους των χοίρων
[κοινοποιηθείσα υπό τον αριθμό Ε(2007) 4699]
(2007/682/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 6 παράγραφος 2 και το άρθρο 8 παράγραφος 2,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (2), και ιδίως το άρθρο 18 παράγραφος 2,
Εκτιμώντας τα ακόλουθα:
(1)
Η κλασική πανώλης των χοίρων συνιστά απειλή για τους οικόσιτους και τους άγριους χοίρους (αγριόχοιρους) στην Κοινότητα.
(2)
Τα κρούσματα κλασικής πανώλους των χοίρων σε χοιροτροφικές εκμεταλλεύσεις μπορούν να επιφέρουν σοβαρές συνέπειες και οικονομικές ζημίες στην Κοινότητα, ιδίως εάν εμφανιστούν σε περιοχές με υψηλή πυκνότητα χοίρων.
(3)
Οι κανόνες για τη διενέργεια επείγοντος εμβολιασμού σε οικόσιτους και άγριους χοίρους θεσπίζονται στην οδηγία 2001/89/ΕΚ.
(4)
Η Κοινότητα έχει αγοράσει 1 000 000 δόσεις ζωντανού εξασθενημένου εμβολίου κατά της κλασικής πανώλους των χοίρων και έχει λάβει τις απαραίτητες ρυθμίσεις για την αποθεματοποίησή τους ώστε να είναι άμεσα διαθέσιμες σε περίπτωση επείγοντος εμβολιασμού οικόσιτων χοίρων.
(5)
Οι δόσεις αυτές διατέθηκαν στη Ρουμανία τον Ιούλιο του 2007. Επομένως, χρειάζεται να αντικατασταθούν έτσι ώστε να διατηρηθεί η ικανότητα της Κοινότητας να αντιδρά γρήγορα στην ανάγκη διεξαγωγής επείγοντος εμβολιασμού κατά της κλασικής πανώλους των χοίρων.
(6)
Επιπλέον, δεδομένης της γενικής κατάστασης της νόσου σε ορισμένα κράτη μέλη, τα αποθέματα ζωντανού εξασθενημένου εμβολίου πρέπει να αντικαθίστανται γρήγορα όταν εξαντλούνται για να διατηρήσει η Κοινότητα την ικανότητά της να ανταποκρίνεται σε επείγουσες καταστάσεις.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Κοινότητα αγοράζει το συντομότερο δυνατόν 1 000 000 δόσεις ζωντανού εξασθενημένου εμβολίου κατά της κλασικής πανώλους.
2. Η Κοινότητα προβαίνει σε ρυθμίσεις για την αποθεματοποίηση και τη διανομή του εμβολίου που αναφέρεται στην παράγραφο 1.
Άρθρο 2
Εάν το απόθεμα του εμβολίου που αναφέρεται στο άρθρο 1 παράγραφος 1 εξαντληθεί, μπορεί να αντικατασταθεί με 1 000 000 δόσεις έως τέσσερις φορές για περίοδο πέντε ετών από την ημερομηνία της πρώτης αγοράς.
Άρθρο 3
Το μέγιστο κόστος των μέτρων που αναφέρονται στα άρθρα 1 και 2 δεν υπερβαίνει τα 1 500 000 ευρώ.
Άρθρο 4
Τα μέτρα που προβλέπονται στο άρθρο 1 παράγραφος 2 εφαρμόζονται από την Επιτροπή σε συνεργασία με τους προμηθευτές που θα ορισθούν στο πλαίσιο πρόσκλησης υποβολής προσφορών.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 18 Οκτωβρίου 2007.

Labels: 7
3
0
6